[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 24.10.2006

COM(2006) 641 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

για την παρακολούθηση των αποφάσεων απαλλαγής για το 2004 (σύνοψη) – Ψηφίσματα του Ευρωπαϊκού Κοινοβουλίου {SEC(2006) 1376}

ΠΙΝΑΚΑΣ ΠΕΡΙΕΧΟΜΕΝΩΝ

ΠΡΟΟΙΜΙΟ 3

I – ΑΠΑΝΤΗΣΕΙΣ ΤΗΣ ΕΠΙΤΡΟΠΗΣ ΣΤΙΣ ΣΥΣΤΑΣΕΙΣ ΠΟΥ ΔΙΑΤΥΠΩΣΕ ΤΟ ΕΚ ΣΤΟ ΨΗΦΙΣΜΑ ΑΠΑΛΛΑΓΗΣ ΓΙΑ ΤΟ ΓΕΝΙΚΟ ΠΡΟΫΠΟΛΟΓΙΣΜΟ 4

Α) ΟΡΙΖΟΝΤΙΑ ΘΕΜΑΤΑ 4

Β) ΤΟΜΕΑΚΑ ΘΕΜΑΤΑ 5

II – ΑΠΑΛΛΑΓΗ ΤΟΥ ΕΚ ΓΙΑ ΤΟ ΕΤΑ 10

III – ΣΥΣΤΑΣΕΙΣ ΣΤΑ ΨΗΦΙΣΜΑΤΑ ΠΟΥ ΑΦΟΡΟΥΝ ΜΕΜΟΝΩΜΕΝΟΥΣ ΟΡΓΑΝΙΣΜΟΥΣ 11

ΠΡΟΟΙΜΙΟ

Λόγω περιορισμών στη μετάφραση, η έκθεση της Επιτροπής για την παρακολούθηση των απαλλαγών που το Ευρωπαϊκό Κοινοβούλιο (ΕΚ) χορήγησε για το οικονομικό έτος 2004[1] δημοσιεύεται σε όλες τις επίσημες γλώσσες της ΕΕ στην παρούσα συνοπτική μορφή. Οι πλήρεις απαντήσεις της Επιτροπής σε κάθε ειδική σύσταση του Κοινοβουλίου περιλαμβάνονται σε έγγραφο εργασίας της Επιτροπής[2] που δημοσιεύεται στα αγγλικά, γαλλικά και γερμανικά. Αμφότερες οι εκθέσεις παρακολούθησης αναφέρονται στα ψηφίσματα που εξέδωσε το Ευρωπαϊκό Κοινοβούλιο την 27η Απριλίου 2006.

Κάθε κεφάλαιο[3] αυτής της συνοπτικής έκθεσης περιλαμβάνει αναφορές στους συναφείς αριθμούς συστάσεων του πλήρους εγγράφου εργασίας της Επιτροπής που αναφέρθηκε παραπάνω. Αυτές οι αναφορές θα βοηθήσουν τους αναγνώστες να βρουν στο έγγραφο εργασίας όλες τις συστάσεις (και τη δράση που σχεδιάστηκε ή αναλήφθηκε ήδη από την Επιτροπή) σχετικά με ένα συγκεκριμένο κεφάλαιο ή αυτές που παρουσιάζουν ειδικό ενδιαφέρον για αυτούς.

Αμφότερες οι εκθέσεις συντάχθηκαν σύμφωνα με το άρθρο 276 παρ. 3 της συνθήκης ΕΚ και το άρθρο 180β της συνθήκης Ευρατόμ, καθώς και το άρθρο 119 παρ. 5 του δημοσιονομικού κανονισμού του ΕΤΑ και παρόμοιες διατάξεις στον προηγούμενο ad hoc δημοσιονομικό κανονισμό του ΕΤΑ που ορίζουν ότι «Η Επιτροπή καταβάλλει κάθε προσπάθεια ώστε να λαμβάνονται υπόψη οι παρατηρήσεις που συνοδεύουν τις αποφάσεις απαλλαγής και οι άλλες παρατηρήσεις του Ευρωπαϊκού Κοινοβουλίου σχετικά με την εκτέλεση των δαπανών, καθώς και τα σχόλια που συνοδεύουν τις συστάσεις απαλλαγής που διατυπώνει το Συμβούλιο. Μετά από αίτηση του Ευρωπαϊκού Κοινοβουλίου ή του Συμβουλίου, η Επιτροπή υποβάλλει έκθεση για τα μέτρα που έχουν ληφθεί με βάση αυτές τις παρατηρήσεις και σχόλια, και ιδίως σχετικά με τις οδηγίες που έχουν δοθεί στις υπηρεσίες οι οποίες έχουν αναλάβει την εκτέλεση του προϋπολογισμού. Οι εκθέσεις αυτές διαβιβάζονται επίσης στο Ελεγκτικό Συνέδριο[4]».

Στις αποφάσεις απαλλαγής για το γενικό προϋπολογισμό, το ΕΤΑ και τους Οργανισμούς, η Επιτροπή εντόπισε συνολικά 150 συστάσεις που διατυπώθηκαν από το Ευρωπαϊκό Κοινοβούλιο προς την Επιτροπή. Η Επιτροπή εκτιμά ότι όσον αφορά 51 συστάσεις αναλήφθηκε ήδη η απαιτούμενη δράση, παρόλο που σε ορισμένες περιπτώσεις πρέπει να εξεταστούν τα αποτελέσματα των δράσεων. Για άλλες 85 συστάσεις η Επιτροπή συμφωνεί να αναλάβει τη δράση που συνέστησε το Κοινοβούλιο. Τέλος, η Επιτροπή δεν μπορεί να δεχθεί 14 συστάσεις και επομένως δεν θα αναλάβει τη δράση που ζητήθηκε από το Κοινοβούλιο[5].

I – ΑΠΑΝΤΗΣΕΙΣ ΤΗΣ ΕΠΙΤΡΟΠΗΣ ΣΤΙΣ ΣΥΣΤΑΣΕΙΣ ΠΟΥ ΔΙΑΤΥΠΩΣΕ ΤΟ ΕΚ ΣΤΟ ΨΗΦΙΣΜΑ ΑΠΑΛΛΑΓΗΣ ΓΙΑ ΤΟ ΓΕΝΙΚΟ ΠΡΟΫΠΟΛΟΓΙΣΜΟ

Τα ακόλουθα αποτελούν σύνοψη των απαντήσεων της Επιτροπής στα ειδικά αιτήματα του Κοινοβουλίου στα ψηφίσματα απαλλαγής για το 2004.

Α) ΟΡΙΖΟΝΤΙΑ ΘΕΜΑΤΑ

Αξιοπιστία των λογαριασμών (Έγγραφο εργασίας της Επιτροπής, σημεία 1-4)

Οι διατάκτες επικύρωσαν τα στοιχεία του ισολογισμού έναρξής τους και η Επιτροπή κατάρτισε τον ισολογισμό έναρξής της, που συμπεριλήφθηκε στους προσωρινούς ετήσιους λογαριασμούς του 2005. Αυτοί οι λογαριασμοί υποβλήθηκαν εγκαίρως στον Ελεγκτικό Συνέδριο την 31η Μαρτίου 2006, όπως απαιτείται από το δημοσιονομικό κανονισμό.

Ολοκληρωμένο πλαίσιο εσωτερικού ελέγχου (Έγγραφο εργασίας της Επιτροπής, σημεία 5-11)

Το σχέδιο δράσης της Επιτροπής για ένα ολοκληρωμένο πλαίσιο εσωτερικού ελέγχου [COM(2006)9] προβλέπει 16 δράσεις σε τέσσερα ευρεία θέματα που αποσκοπούν στην απλούστευση και εναρμόνιση των πρακτικών ελέγχου, μέσω της κοινοποίησης των πληροφοριών και της χρήσης της προσέγγισης «ενιαίου ελέγχου» για την καλύτερη εστίαση των περιορισμένων διαθέσιμων πόρων για τον έλεγχο. Σε αυτό το στάδιο, εγκαινιάστηκαν δράσεις με προτεραιότητα, ενώ άλλες δράσεις, οι οποίες εξαρτώνται από τα αποτελέσματα προηγούμενων δράσεων, θα αναπτυχθούν κατά τη διάρκεια του 2007. Μέχρι τις αρχές του 2009 αναμένεται να σημειωθεί σημαντική πρόοδος. Την 19η Ιουλίου 2006 καταρτίστηκε η πρώτη εξαμηνιαία έκθεση προόδου προς το Κοινοβούλιο και το Συμβούλιο (SEC(2006) 1001).

Δηλώσεις (Έγγραφο εργασίας της Επιτροπής, σημεία 12-20)

Ως μέρος του σχεδίου δράσης, η Επιτροπή προώθησε διαχειριστικές δηλώσεις στο επιχειρησιακό επίπεδο και συγκεφαλαιωτικές εκθέσεις στο εθνικό επίπεδο. Για τη γεωργία, οι σχεδιαζόμενες διαχειριστικές δηλώσεις και οι εθνικές συγκεφαλαιωτικές εκθέσεις προβλέπονται ήδη στους νέους κανόνες[6]. Με την έκδοση της διοργανικής συμφωνίας επιτεύχθηκε ένα περαιτέρω σημαντικό βήμα. Η παράγραφος 44 ορίζει : «Συνεπώς τα κράτη μέλη δεσμεύονται να υποβάλλουν ετήσια περίληψη στο κατάλληλο εθνικό επίπεδο των διαθέσιμων λογιστικών ελέγχων και δηλώσεων». Η Επιτροπή πρότεινε περαιτέρω διατάξεις για αυτό το σκοπό στον αναθεωρημένο δημοσιονομικό κανονισμό (άρθρο 53β) και στους κανόνες εφαρμογής.

Διαφάνεια (Έγγραφο εργασίας της Επιτροπής, σημεία 21-24)

Στο πλαίσιο της Ευρωπαϊκής Πρωτοβουλίας για τη Διαφάνεια, η Επιτροπή αναμένει επίσης ότι τα αποτελέσματα του ανοικτού διαλόγου που καλύπτουν ένα ευρύ φάσμα θεμάτων θα στηρίξουν τη δέσμευση της Επιτροπής για τη βελτίωση της υποχρέωσης λογοδοσίας όσον αφορά τη χρήση των δημοσίων χρημάτων. Η Επιτροπή, στην αναθεωρημένη της πρόταση τροποποίησης του δημοσιονομικού κανονισμού, προβλέπει νέα συνολική υποχρέωση των κρατών μελών να αποκαλύπτουν πληροφορίες για τους δικαιούχους των κοινοτικών κεφαλαίων που δαπανήθηκαν βάσει της επιμερισμένης διαχείρισης.

Ετήσιες εκθέσεις δραστηριοτήτων (Έγγραφο εργασίας της Επιτροπής, σημεία 25-27)

Στο πλαίσιο της υφιστάμενης δομής για την υποχρέωση λογοδοσίας που θεσπίστηκε από τη μεταρρύθμιση, η εφαρμογή των προτεινόμενων μέτρων του Κοινοβουλίου σχετικά με τις διαβεβαιώσεις στο επίπεδο των Επιτρόπων, του Γενικού Γραμματέα, του Εσωτερικού Ελεγκτή και του Γενικού Διευθυντή Προϋπολογισμού, θα έθετε υπό αμφισβήτηση την ατομική ευθύνη του Γενικού Διευθυντή και θα εξασθένιζε τη διάκριση μεταξύ πολιτικής (Επιτροπή ως συλλογικό σώμα) και διαχειριστικής ευθύνης/υποχρέωσης λογοδοσίας (Γενικός Διευθυντής). Η έκδοση της συγκεφαλαιωτικής έκθεσης αποτελεί τη σημαντική πράξη με την οποία η Επιτροπή αναλαμβάνει πλήρως την πολιτική ευθύνη για την εκτέλεση του προϋπολογισμού δυνάμει της Συνθήκης και μέσω της οποίας εκφράζεται η πολιτική υποχρέωση λογοδοσίας της Επιτροπής στην αρχή απαλλαγής. Τα προαναφερθέντα εκφράζονται με μεγαλύτερη σαφήνεια στο συμπέρασμα της συγκεφαλαιωτικής έκθεσης για το 2005.

Περαιτέρω οριζόντιες συστάσεις (Έγγραφο εργασίας της Επιτροπής, σημεία 28-32)

Η πρόταση της Επιτροπής για την τροποποίηση του δημοσιονομικού κανονισμού προβλέπει ότι η ευθύνη του υπόλογου θα προσαρμοστεί. Πριν από την έγκριση των λογαριασμών από το θεσμικό όργανο, θα απαιτείται η υπογραφή τους από τον υπόλογο, για να πιστοποιείται ότι αποδίδουν αληθή και ακριβή εικόνα της δημοσιονομικής κατάστασης του οργάνου.

Η δράση 4 του σχεδίου δράσης έχει ως στόχο την έναρξη διοργανικού διαλόγου για τις βασικές αρχές που πρέπει να ληφθούν υπόψη σχετικά με τους κινδύνους που μπορούν να γίνουν αποδεκτοί όσον αφορά τις υποκείμενες πράξεις. Η Επιτροπή σημείωσε ήδη σημαντική πρόοδο με την ένταξη του θέματος στην προτεινόμενη αναθεώρηση του δημοσιονομικού κανονισμού και με την κατάρτιση των αντίστοιχων κανόνων εφαρμογής που θα καθορίσουν την πρακτική εφαρμογή των αρχών αυτών.

Β) ΤΟΜΕΑΚΑ ΘΕΜΑΤΑ

Έσοδα (Έγγραφο εργασίας της Επιτροπής, σημείο 33)

Από την εισαγωγή του τέταρτου ίδιου πόρου που βασίζεται στο ΑΕΠ/ΑΕΕ, η Επιτροπή συνεργάζεται στενά με τα κράτη μέλη για να βελτιώσει την αξιοπιστία, τη συγκρισιμότητα και την πληρότητα των εθνικών λογαριασμών. Τα ληφθέντα μέτρα περιγράφονται στις εκθέσεις της Επιτροπής προς το Ευρωπαϊκό Κοινοβούλιο και το Συμβούλιο για την εφαρμογή της οδηγίας ΑΕΠ (COM (96)124 τελικό της 27.03.1996) και του κανονισμού ΑΕΕ (COM (2006)199 τελικό της 8.05.2006). Η Επιτροπή προτίθεται να ενημερώσει άμεσα την αρμόδια επιτροπή του Ευρωπαϊκού Κοινοβουλίου σχετικά με αυτά τα μέτρα.

Κοινή Γεωργική Πολιτική (Έγγραφο εργασίας της Επιτροπής, σημεία 34-41)

Με στόχο την περαιτέρω βελτίωση και ενίσχυση του συνολικού συστήματος για την παροχή εύλογης βεβαιότητας όσον αφορά την αποτελεσματική διαχείριση του κινδύνου σφάλματος στη νομιμότητα και την κανονικότητα των υποκείμενων πράξεων στη γεωργία, η Επιτροπή ετοιμάζεται να εφαρμόσει τη σύσταση του Συμβουλίου που προβλέπει ότι οι οργανισμοί πιστοποίησης θα πρέπει να καταβάλλουν μεγαλύτερες προσπάθειες για την επαλήθευση και την επικύρωση των στατιστικών ελέγχου και των μετά την πληρωμή ελέγχων. Για το σκοπό αυτό, στη νέα κατευθυντήρια γραμμή για την υποβολή εκθέσεων θα ζητείται από τους οργανισμούς πιστοποίησης να προβαίνουν σε λεπτομερέστερη εξέταση της διοικητικής ικανότητας του οργανισμού πληρωμών όσον αφορά τους επιτόπιους ελέγχους. Αυτοί θα πρέπει να διασφαλίζουν ότι το ισχύον σύστημα (για τους επιτόπιους ελέγχους) λειτούργησε ικανοποιητικά, εξετάζοντας αναλυτικά τις συνιστώσες του.

Το 2004 και το 2005 η Επιτροπή διενήργησε δέκα ελέγχους για να επεκτείνει τους μετά την πληρωμή ελέγχους σε όσο το δυνατό περισσότερα κράτη μέλη, με στόχο την επίτευξη εύλογης βεβαιότητας ως προς τη συμμόρφωση με την κοινοτική νομοθεσία. Για το 2006 προβλέπονται οκτώ περαιτέρω αποστολές για την εφαρμογή του κανονισμού 4045/89 ώστε να καλυφθούν οι γενικές πτυχές. Από αυτή την άποψη, οι μονάδες συμμόρφωσης θα συνεχίσουν το 2006 την αξιολόγηση του κανονισμού ως μέρους των αποστολών τους για την κάλυψη θεμάτων που αφορούν συγκεκριμένο τομέα. Επιπλέον, την 10η Ιανουαρίου 2006 εγκρίθηκε από την Επιτροπή τροπολογία στον κανονισμό 4/2004 για τις λεπτομέρειες εφαρμογής του κανονισμού 4045/89.

Σε όλους τους οργανισμούς πληρωμών στα νέα κράτη μέλη χορηγήθηκε οριστική διαπίστευση. Στα συστήματα ελέγχων των οργανισμών πληρωμών που έφθασαν το ελάχιστο αποδεκτό πρότυπο χορηγήθηκε προσωρινή διαπίστευση. Η οριστική διαπίστευση χορηγήθηκε μόνο όταν επιλύθηκαν όλα τα σημαντικά θέματα που είχαν διαπιστωθεί στους πριν από τη διαπίστευση ελέγχους. Η Επιτροπή παρακολούθησε στενά την κατάσταση, ιδίως μέσω αποστολών ελέγχου σε κάθε οργανισμό πληρωμών σε κάθε νέο κράτος μέλος.

Στη σύσταση υποβολής προτάσεων για να αποφευχθούν οι περιπτώσεις όπου οι πριμοδοτήσεις του κυριότερου μέσου για τη δάσωση υπερβαίνουν σε μεγάλο βαθμό τα χορηγούμενα κεφάλαια, η Επιτροπή απάντησε προτείνοντας τη μείωση των ανώτατων ορίων ενισχύσεων και την περικοπή της μέγιστης περιόδου αποζημίωσης του απωλεσθέντος εισοδήματος, που απορρέει από τη δάσωση γεωργικών γαιών, από 20 σε 10 έτη. Το Συμβούλιο, στον κανονισμό του (ΕΚ) αριθ. 1698/2005, αποφάσισε τη μείωση σε 15 έτη.

Διαρθρωτικά μέτρα (Έγγραφο εργασίας της Επιτροπής, σημεία 42-47)

Η Επιτροπή πρόσφατα εξέδωσε σημειώσεις για τις ορθές πρακτικές όσον αφορά τους καθημερινούς ελέγχους από τους υπεύθυνους διαχείρισης στα κράτη μέλη και για την απόδοση της λειτουργίας πιστοποίησης από τους οργανισμούς πληρωμών. Επίσης, δημοσίευσε λεπτομερή εγχειρίδια ελέγχου και συζητά θέματα λογιστικού και άλλου ελέγχου με τα κράτη μέλη σε τακτικές διμερείς και πολυμερείς συνεδριάσεις συντονισμού.

Οι κανονισμοί για την περίοδο 2007-2013 απαιτούν από τα κράτη μέλη να υποβάλουν στην Επιτροπή, περιγραφή του συστήματος διαχείρισης και ελέγχου και αξιολόγηση της συμμόρφωσής του με τις απαιτήσεις πριν από την κατάθεση της πρώτης αίτησης ενδιάμεσης πληρωμής και το αργότερο εντός 12 μηνών από την έγκριση των προγραμμάτων.

Για το κλείσιμο της περιόδου 2000-06, έχει ήδη εκδοθεί από την Επιτροπή λεπτομερές έγγραφο με κατευθυντήριες γραμμές.

Στη νομοθεσία για την περίοδο προγραμμάτων 2007-13, διευκρινίστηκαν οι απαιτήσεις ελέγχου και ενισχύθηκε το πλαίσιο με ορισμένες νέες διατάξεις, συμπεριλαμβανομένων, στον τομέα των διαρθρωτικών ταμείων, μίας γνωμάτευσης σχετικά με τον ετήσιο έλεγχο και μιας εκ των προτέρων αξιολόγησης συμμόρφωσης. Στη γεωργία, οι δαπάνες για την αγροτική ανάπτυξη θα εμπίπτουν ευρέως στους κανόνες Εγγυήσεων (για παράδειγμα οι διαπιστευμένοι οργανισμοί πληρωμών, οι διαδικασίες ετήσιας πιστοποίησης και εκκαθάρισης λογαριασμών). Αυτά τα στοιχεία μαζί με τις σχεδιαζόμενες διαχειριστικές δηλώσεις και τις εθνικές συγκεφαλαιωτικές εκθέσεις προβλέπονται ήδη στους νέους κανόνες[7]. Αυτό θα εξασφαλίσει ότι τα συστήματα εποπτείας και ελέγχου μπορούν να λειτουργήσουν αποτελεσματικά εξαρχής, παρά τις ταυτόχρονες εργασίες για το κλείσιμο των προγραμμάτων 2000-06. Επίσης, αναμένεται να βελτιωθούν ακόμα περισσότερο οι διατάξεις για το προσωρινό κλείσιμο με τις ρυθμίσεις κλεισίματος.

Εσωτερικές πολιτικές, συμπεριλαμβανομένης της έρευνας (Έγγραφο εργασίας της Επιτροπής, σημεία 48-82)

Η Επιτροπή κατάρτισε σχέδιο δράσης για τον εξορθολογισμό και την επιτάχυνση του 6ου ΠΠ προκειμένου να επιτύχει τον ανώτατο αριθμό τυποποιημένων διαδικασιών στις εσωτερικές πολιτικές, διευκολύνοντας με αυτόν τον τρόπο τους δημοσιονομικούς ελέγχους και μειώνοντας το διοικητικό βάρος για τους δικαιούχους.

Στο έγγραφο εργασίας των υπηρεσιών της Επιτροπής σχετικά με το 7ο ΠΠ που εγκρίθηκε τον Απρίλιο του 2005, προτείνεται μια πρώτη δέσμη 10 μέτρων. Αυτά περιλαμβάνουν την ευρύτερη χρήση χρηματοδοτήσεων ενιαίου συντελεστή και χρηματοδοτήσεων κατ’ αποκοπή ποσών, ένα ενιαίο κοινό γραφείο ηλεκτρονικής καταγραφής των κυριότερων νομικών, διοικητικών και οικονομικών στοιχείων των συμμετεχόντων, τη συνεπή εφαρμογή εκ των προτέρων ελέγχων για τη διασφάλιση της προστασίας των οικονομικών συμφερόντων της Κοινότητας, την πλήρη επιχειρησιακή αυτονομία που ανατίθεται σε κοινοπραξίες για την αποφυγή της μικροδιαχείρισης από τις υπηρεσίες της Επιτροπής και την απλούστευση των επιλέξιμων δαπανών βάσει της συνήθους λογιστικής των συμβαλλομένων και διαχειριστικές πρακτικές και αρχές.

Επιπλέον, το εργαστήριο του Ιουνίου 2005 για την απλούστευση, στο οποίο συμμετείχαν το Ελεγκτικό Συνέδριο, αντιπρόσωποι των κρατών μελών και ενδιαφερόμενοι φορείς, βοήθησε στην ενοποίηση των προτάσεων αυτών και στον εντοπισμό περαιτέρω δράσεων. Επίσης, εφαρμόστηκε η απλούστευση των εσωτερικών διαδικασιών με αυξανόμενη χρήση των εργαλείων της τεχνολογίας των πληροφοριών.

Συστάθηκε ένα φόρουμ ανταλλαγής απόψεων από μικρότερους συμμετέχοντες (ΜΜΕ, μικρά ερευνητικά ινστιτούτα και πανεπιστήμια) για να διασφαλίσει το συνυπολογισμό των συμφερόντων τους κατά τη θέσπιση των κανόνων για το 7ο ΠΠ.

Το Σεπτέμβριο του 2005 πραγματοποιήθηκε μια ακόμα διάσκεψη για την απλούστευση με αντιπροσώπους των συμμετεχόντων σε έργα ΕΤΑ που χρηματοδοτούνται από την Κοινότητα και δημιουργήθηκε ειδικός δικτυακός τόπος για τη διαβούλευση με τους συμμετέχοντες και τη συγκέντρωση των απόψεών τους.

Επίσης, στις προτάσεις της Επιτροπής για τη νέα γενιά προγραμμάτων στο πλαίσιο της εκπαίδευσης, της νεολαίας και του πολιτισμού προβλέφθηκαν μέτρα απλούστευσης.

Η πρόταση της Επιτροπής για τους κοινοτικούς κανόνες συμμετοχής, που εγκρίθηκε την 23η Δεκεμβρίου 2005, περιλαμβάνει την πρώτη δέσμη μέτρων που αντανακλούν τις εν λόγω συζητήσεις[8].

Εξωτερικές δράσεις (Έγγραφο εργασίας της Επιτροπής, σημεία 83-102)

Η Επιτροπή συνέχισε τις προσπάθειές της για τη βελτίωση των συστημάτων εποπτείας και ελέγχου και της διαχείρισης κινδύνου στον τομέα των εξωτερικών δράσεων. Επίσης, ενίσχυσε τους εξωτερικούς λογιστικούς ελέγχους και τους ήδη εκτεταμένους ελέγχους των εκτελεστικών οργανισμών όπως συνέστησε το Κοινοβούλιο. Στην εντολή των εξωτερικών ελεγκτών περιλαμβάνονται σαφείς οδηγίες ενώ τα αποτελέσματα των ελέγχων αποτελούν αντικείμενο εποπτείας και παρακολούθησης.

Η EuropeAid εισήγαγε μέτρα για τη βελτίωση της παρακολούθησης των λογιστικών ελέγχων και εφέτος κατάρτισε ανάλυση των εκθέσεων λογιστικών ελέγχων που ολοκληρώθηκαν το 2005. Όσον αφορά το CRIS-Audit, ένα ειδικό τμήμα του Κοινού Συστήματος Πληροφοριών Relex (CRIS) της EuropeAid, που αποσκοπεί στην παροχή βάσης δεδομένων σχετικά με τις πληροφορίες ελέγχου, η Επιτροπή προτίθεται να βελτιώσει περαιτέρω τη λειτουργία του, ώστε να καταστεί δυνατή η καλύτερη εκμετάλλευση του συστήματος τόσο στην έδρα όσο και στις αντιπροσωπείες.

Επίσης, το Ευρωπαϊκό Κοινοβούλιο συνιστά απλούστευση των διαδικασιών σύναψης συμβάσεων και των διαδικασιών επιδότησης, όσον αφορά ιδίως τα σχέδια μικρής κλίμακας, ώστε να επιτυγχάνεται ευελιξία κατά την εφαρμογή των κανόνων, μαζί με την αποτελεσματικότητα και τη χρηστή δημοσιονομική διαχείριση. Αυτή η σύσταση συνάδει απόλυτα με τις νομοθετικές προτάσεις της Επιτροπής στο πλαίσιο της αναθεώρησης του δημοσιονομικού κανονισμού και των κανόνων εφαρμογής του. Για τις συμβάσεις και επιδοτήσεις μικρής αξίας, η Επιτροπή προτείνει να αφήσει τον υπόλογο να αποφασίζει εάν πρέπει ή δεν πρέπει να επαληθεύει τα κριτήρια αποκλεισμού ανάλογα με την αξιολόγησή του ως προς τον κίνδυνο.

Το ψήφισμα απαλλαγής για το 2004 του Ευρωπαϊκού Κοινοβουλίου περιλαμβάνει επίσης ορισμένες συστάσεις για την αναπτυξιακή πολιτική, τις σχέσεις με τα Ηνωμένα Έθνη, καθώς και για τις ειδικές εκθέσεις του Ελεγκτικού Συνεδρίου που αφορούν τη μεταφορά αρμοδιοτήτων ως προς τη διαχείριση της εξωτερικής βοήθειας της ΕΚ στις αντιπροσωπείες της Επιτροπής (SR 10/2004), τη βοήθεια από τον προϋπολογισμό ΕΤΑ στις χώρες ΑΚΕ (SR 2/2005) και τη διαχείριση από την Επιτροπή της οικονομικής συνεργασίας με την Ασία (SR 4/2005). Οι απαντήσεις της Επιτροπής σε αυτές τις συστάσεις μπορούν να ανευρεθούν στο επισυναπτόμενο έγγραφο εργασίας.

Προενταξιακή στρατηγική (Έγγραφο εργασίας της Επιτροπής, σημεία 103-104)

Το Κοινοβούλιο κάλεσε την Επιτροπή να μειώσει τον κίνδυνο σφαλμάτων στην εφαρμογή των προενταξιακών μέσων με την εκ νέου μελέτη του σχεδιασμού των προενταξιακών έργων. Επίσης, ζήτησε από την Επιτροπή να βελτιώσει τη διαχείριση και την εστίαση των κεφαλαίων για τη Βουλγαρία και τη Ρουμανία.

Η Επιτροπή έχει ήδη αναλάβει δράση για τη βελτίωση του σχεδιασμού των έργων στις κατευθυντήριες γραμμές του Phare. Επίσης, πρέπει να προκύψουν βελτιώσεις από την αντικατάσταση των πέντε υφιστάμενων μέσων με ένα ενιαίο προενταξιακό μέσο. Στις συγκεκριμένες περιπτώσεις της Βουλγαρίας και της Ρουμανίας, η Επιτροπή έχει ήδη αναλάβει δράση με την έκδοση κατευθυντήριων γραμμών, την ενίσχυση της υποβολής εκθέσεων, τη διάδοση των βέλτιστων πρακτικών και την παροχή πληροφοριών και κατάρτισης, καθώς και με τη διενέργεια τακτικών ελέγχων των συστημάτων και των έργων.

Διοικητικές δαπάνες και θέματα που αφορούν τους οργανισμούς (Έγγραφο εργασίας της Επιτροπής, σημεία 105-112 και 138-150)

Το Ευρωπαϊκό Κοινοβούλιο διατύπωσε ορισμένες συστάσεις προς την Επιτροπή σχετικά με τους ρυθμιστικούς οργανισμούς στο ψήφισμα απαλλαγής για τον γενικό προϋπολογισμό καθώς και στα ψηφίσματα απαλλαγής για τους μεμονωμένους οργανισμούς. Η Επιτροπή επιθυμεί να τονίσει τα ακόλουθα οριζόντια σημεία[9]:

Η Επιτροπή αποδέχεται τη σύσταση του Κοινοβουλίου για να διασφαλίσει ότι οι ανάγκες των οργανισμών αντιμετωπίζονται με τον δέοντα τρόπο στην τρέχουσα μεταρρύθμιση του δημοσιονομικού κανονισμού. Ο δημοσιονομικός κανονισμός πλαίσιο των οργανισμών (2343/2002) εκδόθηκε βάσει του γενικού δημοσιονομικού κανονισμού και επομένως οι περισσότερες διατάξεις των δύο κανονισμών συνάδουν. Ο στόχος έγκειται στη διασφάλιση της ομοιογένειας των κανόνων της διαχείρισης του προϋπολογισμού και της δημοσιονομικής διαχείρισης μεταξύ των θεσμικών οργάνων και των οργανισμών. Αυτός ο στόχος της ομοιογένειας είχε ως συνέπεια την ενοποίηση των λογαριασμών των θεσμικών οργάνων και των οργανισμών. Ο δημοσιονομικός κανονισμός πλαίσιο εκπονήθηκε από την Επιτροπή σε στενή συνεργασία με τους συναφείς οργανισμούς. Μόλις εκδοθεί ο αναθεωρημένος γενικός δημοσιονομικός κανονισμός θα απαιτηθεί η παράλληλη προσαρμογή του δημοσιονομικού κανονισμού πλαισίου των οργανισμών. Με αυτόν τον τρόπο θα δοθεί η ευκαιρία για τη διενέργεια ευρύτερης εξέτασης των διατάξεων που εφαρμόζονται ώστε να ληφθεί υπόψη η προηγούμενη εμπειρία και τα ειδικά χαρακτηριστικά των οργανισμών, ιδίως το μέγεθός τους και το μέγεθος του προϋπολογισμού τους. Ωστόσο, καθώς οι οργανισμοί, οι οποίοι λαμβάνουν επιδοτήσεις που βαρύνουν το γενικό προϋπολογισμό, ευθύνονται ήδη έναντι του Ευρωπαϊκού Κοινοβουλίου μέσω της διαδικασίας απαλλαγής, η Επιτροπή δεν συμφωνεί να ευθύνονται οι οργανισμοί και έναντι των αντίστοιχων επιτροπών του Κοινοβουλίου. Κάθε επέκταση της αρμοδιότητας του Κοινοβουλίου στον τομέα της απαλλαγής σε άλλους κοινοτικούς οργανισμούς που δεν υπόκεινται σε αυτήν επί του παρόντος θα απαιτούσε νομοθετικές αλλαγές, οι οποίες μπορούν να μελετηθούν από τη νομοθετική αρχή ανάλογα με κάθε περίπτωση.

Οι οργανισμοί είναι ανεξάρτητα όργανα, υπεύθυνα για τη συμμόρφωση με τους συναφείς κανόνες και διαδικασίες για την πρόσληψη προσωπικού, τις δημόσιες συμβάσεις και τη λογιστική. Ωστόσο, η Επιτροπή καθοδηγεί και στηρίζει τους οργανισμούς, π.χ. σχετικά με τη λογιστική, τις συμβάσεις, την πολιτική προσωπικού και τον έλεγχο και όταν το ζητούν οι οργανισμοί, τους παρέχει ειδική συνδρομή, π.χ. τους βοηθά ως προς την κατανόηση και ερμηνεία των κανόνων.[10] Επίσης, οι οργανισμοί πρέπει να ενθαρρύνονται ώστε να αναπτύξουν περαιτέρω τη συνεργασία μεταξύ τους όταν ενδείκνυται προκειμένου να μοιράζονται το κόστος και τις γνώσεις.

Η Επιτροπή, μετά από αίτημα του Κοινοβουλίου, θα εκδώσει έκθεση για τον εσωτερικό έλεγχο στους οργανισμούς πριν από τα τέλη του 2006, στο τέλος του κύκλου των ελέγχων σε οργανισμούς που έχει αναλάβει η IAS (Υπηρεσία Εσωτερικού Ελέγχου).

II – ΑΠΑΛΛΑΓΗ ΤΟΥ ΕΚ ΓΙΑ ΤΟ ΕΤΑ

Η Επιτροπή έχει αναλάβει δράση ή προτίθεται να αναλάβει δράση στα περισσότερα από τα ζητήματα που έθεσε το Κοινοβούλιο σχετικά με το Ευρωπαϊκό Ταμείο Ανάπτυξης (ΕΤΑ). Στο έγγραφο εργασίας της Επιτροπής περιλαμβάνονται λεπτομερείς πληροφορίες (σημεία 113-137) όμως η Επιτροπή επιθυμεί να τονίσει τα ακόλουθα σημεία :

Καθορισμός στόχων και μέτρηση των επιπτώσεων της πολιτικής ανάπτυξης

Επί του παρόντος η Επιτροπή αναπτύσσει συστάσεις για τη χρήση περισσότερο συγκεκριμένων δεικτών ως μέρος του προγραμματισμού ανά χώρα για την περίοδο 2007-2013. Όπως ορίζεται από την «ευρωπαϊκή συναίνεση», η επιδίωξη των αναπτυξιακών στόχων της χιλιετίας και η αρχή του αισθήματος συμμετοχής της χώρας βρίσκονται στο κέντρο της αναπτυξιακής προσέγγισης της ΕΚ. Κατά τη διαδικασία προγραμματισμού του διαλόγου, η χώρα εταίρος και η Ευρωπαϊκή Επιτροπή καταλήγουν σε κοινή απόφαση σχετικά με το εάν η εκπαίδευση ή η υγεία πρέπει να συμπεριληφθούν μεταξύ των τομέων στους οποίους θα εστιάσουν τη συνεργασία τους, λαμβανομένων υπόψη του συντονισμού των δωρητών και της συμπληρωματικότητας σύμφωνα με τη δήλωση του Παρισιού και τα συμπεράσματα του Συμβουλίου για την αποτελεσματικότητα της ενίσχυσης. Στο μέτρο που η πρόοδος κατά την επίτευξη των αναπτυξιακών στόχων της χιλιετίας (που υπολογίζονται σε επίπεδο χώρας) αποτελεί αποτέλεσμα των κοινών προσπαθειών της κυβέρνησης της αποδέκτριας χώρας και διαφόρων δωρητών, δεν είναι δυνατή για λόγους μεθοδολογίας η μέτρηση με ουσιαστικό τρόπο των επιπτώσεων κάθε δωρητή χωριστά.

Λογαριασμοί

Επί του παρόντος η Επιτροπή εκσυγχρονίζει το λογιστικό σύστημα του ΕΤΑ, όμως αντιμετωπίζει ορισμένες καθυστερήσεις στην εισαγωγή των τροποποιήσεων στο τοπικό σύστημα στην EuropeAid (CRIS). Ο υπόλογος θα ελέγξει το αργότερο ως την 15η Οκτωβρίου εάν το CRIS θα συμμορφωθεί μέχρι τα τέλη του 2006 με την αρχή της αυτοτέλειας των χρήσεων. Ως εκ τούτου, η εφαρμογή του νέου ηλεκτρονικού συστήματος (ABAC-FED) αναβλήθηκε υποχρεωτικά μέχρι τον Ιανουάριο του 2008.

Τα συστήματα εποπτείας και ελέγχου

Η Επιτροπή θα συνεχίσει να παρακολουθεί τις σημαντικές βελτιώσεις που σημειώθηκαν τα τελευταία έτη στο περιβάλλον ελέγχου γενικά και ειδικότερα στην εφαρμογή των εσωτερικών ελέγχων και της στρατηγικής λογιστικού ελέγχου.

Εκτέλεση

Η Επιτροπή σημείωσε σημαντική πρόοδο ως προς την εκτέλεση των κεφαλαίων από το Ευρωπαϊκό Ταμείο Ανάπτυξης. Πριν από το τέλος του 2007, όλα τα κεφάλαια από το 9ο ΕΤΑ – συμπεριλαμβανομένων των κεφαλαίων που μεταφέρθηκαν από προγενέστερα ΕΤΑ πρέπει να αναληφθούν ενώ οι πληρωμές βρίσκονται επί του παρόντος στο υψηλότερο μέχρι σήμερα επίπεδό τους. Ο δείκτης που παρουσιάζει το μέσο απαιτούμενο χρόνο για την εκτέλεση των έργων μειώθηκε από 5 ½ έτη το 2000 σε περίπου 4 έτη το 2005.

III – ΣΥΣΤΑΣΕΙΣ ΣΤΑ ΨΗΦΙΣΜΑΤΑ ΠΟΥ ΑΦΟΡΟΥΝ ΜΕΜΟΝΩΜΕΝΟΥΣ ΟΡΓΑΝΙΣΜΟΥΣ

Το Ευρωπαϊκό Κοινοβούλιο διατύπωσε ορισμένες συστάσεις προς την Επιτροπή σχετικά με τους ρυθμιστικούς οργανισμούς στο ψήφισμα απαλλαγής για το γενικό προϋπολογισμό καθώς και στα ψηφίσματα απαλλαγής για τους μεμονωμένους οργανισμούς. Μια σύνοψη των απαντήσεων της Επιτροπής σε ορισμένα από τα οριζόντια θέματα που αφορούν τους οργανισμούς περιλαμβάνεται ανωτέρω στα σχετικά με το γενικό προϋπολογισμό. Οι απαντήσεις της Επιτροπής στις συστάσεις σε άλλα οριζόντια θέματα και στις συστάσεις που απευθύνονται σε αυτή και αφορούν μεμονωμένους οργανισμούς μπορούν να ανευρεθούν στο έγγραφο εργασίας της Επιτροπής (σημεία 105-112 και 138-150).

* * *

[1] Απαλλαγή για το γενικό προϋπολογισμό για το 2004, Απαλλαγή για το ΕΤΑ για το 2004, Απαλλαγή για τους οργανισμούς για το 2004.

[2] Έγγραφο εργασίας των υπηρεσιών της Επιτροπής, Παράρτημα στην Έκθεση της Επιτροπής προς το Ευρωπαϊκό Κοινοβούλιο για την παρακολούθηση των αποφάσεων απαλλαγής για το 2004.

[3] Τόσο η παρούσα συνοπτική έκθεση όσο και ολόκληρο το έγγραφο εργασίας ακολουθούν τη δομή των ψηφισμάτων που περιλαμβάνουν τις συστάσεις του Ευρωπαϊκού Κοινοβουλίου.

[4] Βλέπε επίσης άρθρο 147 του Δημοσιονομικού Κανονισμού

[5] Βλέπε συστάσεις 12, 13, 27, 43, 63, 89, 106, 110, 113, 115, 138, 139, 148 και 149.

[6] Κανονισμός του Συμβουλίου αριθ. 1290/2005 (άρθρο 8) και κανονισμός του Συμβουλίου αριθ. 885/2006 (άρθρα 3 και 7).

[7] Κανονισμός του Συμβουλίου αριθ. 1290/2005 (άρθρο 8) και κανονισμός του Συμβουλίου αριθ. 885/2006 (άρθρα 3 και 7).

[8] COM (2005) 705 τελικό.

[9] Τόσο το ψήφισμα απαλλαγής για τον γενικό προϋπολογισμό όσο και τα ψηφίσματα απαλλαγής για τους μεμονωμένους οργανισμούς περιέχουν συστάσεις προς την Επιτροπή για οριζόντια θέματα που αφορούν τους οργανισμούς και για ειδικά θέματα για τους μεμονωμένους οργανισμούς. Οι απαντήσεις της Επιτροπής σε οριζόντια θέματα που δεν συνοψίζονται στο παρόν και σε συστάσεις που απευθύνονται σε αυτή και αφορούν μεμονωμένους οργανισμούς μπορούν να ανευρεθούν στα σημεία 105-112 και 138-150 του εγγράφου εργασίας.

[10] Βλέπε επίσης τα αναφερόμενα παραδείγματα, π.χ. στα σημεία 107, 143 και 144 του εγγράφου εργασίας.